b'\n_START_ARTICLE_\nValjakkourheilu\n_START_PARAGRAPH_\nValjakkourheilulla tarkoitetaan tyypillisimmin reki- tai k\xc3\xa4rrykilpailua, jossa vet\xc3\xa4j\xc3\xa4n\xc3\xa4 on yhden tai useamman vetokoiran muodostama valjakko. Lajin perinteet ovat per\xc3\xa4isin kaukaisilta ajoilta, jolloin arktiset kansat k\xc3\xa4yttiv\xc3\xa4t koiravaljakkoja ensisijaisena kulkuv\xc3\xa4lineen\xc3\xa4 tundralla, j\xc3\xa4\xc3\xa4tik\xc3\xb6ill\xc3\xa4 ja napaj\xc3\xa4\xc3\xa4ll\xc3\xa4. Kilpaurheiluksi laji kehittyi 1900-luvun alun Pohjois-Amerikassa, kun kultarynt\xc3\xa4yksen vaurastuttamat kullankaivajat alkoivat ly\xc3\xb6d\xc3\xa4 vetoa koiravaljakkojen puolesta. Lajia harrastetaan nykyisin laajalti Pohjois-Amerikassa ja -Euroopassa, sek\xc3\xa4 Alpeilla.\n_START_SECTION_\nValjakkourheilun historia\n_START_PARAGRAPH_\nValjakkourheilu sai alkunsa Alaskan ja Yukonin kultakentill\xc3\xa4, kun kultarynt\xc3\xa4yksen vaurastuttamat kullankaivajat alkoivat j\xc3\xa4rjest\xc3\xa4\xc3\xa4 viihteeksi koiravaljakkokilpailuja ja ly\xc3\xb6d\xc3\xa4 vetoa niist\xc3\xa4. Ensimm\xc3\xa4iset kilpailut j\xc3\xa4rjestettiin tiett\xc3\xa4v\xc3\xa4sti heti vuosisadan vaihteen j\xc3\xa4lkeen, mutta varsinainen valjakkourheilun kultakausisijoittui vuosien 1908-1941 v\xc3\xa4lille. Kilpailut saivat laajalti julkisuutta ja ne nivoutuivat osaksi kultarynt\xc3\xa4yksist\xc3\xa4 kertovia, usein liioittelevia tarinoita._NEWLINE_Tuon aikakauden valjakkokuskit olivat p\xc3\xa4\xc3\xa4asiassa mets\xc3\xa4st\xc3\xa4ji\xc3\xa4 ja kaivosyhti\xc3\xb6iden ammattikuskeja, joiden v\xc3\xa4lill\xc3\xa4 oli jatkuvaa kinaa valjakoiden keskin\xc3\xa4isist\xc3\xa4 voimasuhteista. Vuoteen 1907 menness\xc3\xa4 Allan Alexander "Scotty" Allan ja muutamat muut musherit Nomessa j\xc3\xa4rjest\xc3\xa4ytyiv\xc3\xa4t j\xc3\xa4rjest\xc3\xa4\xc3\xa4kseen ensimm\xc3\xa4iset kilpailut tilanteen ratkaisemiseksi. Nome Kennel Club sai syntyns\xc3\xa4 helmikuussa 1908 ja samalla syntyi 656 kilometrin All Alaska Sweepstakes -kilpailu (AAS), jonka s\xc3\xa4\xc3\xa4nn\xc3\xb6t toimivat viel\xc3\xa4 nyky\xc3\xa4\xc3\xa4nkin useiden pitk\xc3\xa4n matkan kilpailuiden s\xc3\xa4\xc3\xa4nt\xc3\xb6jen runkona. Ensimm\xc3\xa4isen kilpailun voittajaksi selviytyi John Hegness, ajalla 199 tuntia, 15 minuuttia 12 sekuntia.\n_START_SECTION_\nValjakkourheilulajit\n_START_PARAGRAPH_\nValjakkourheilu jaetaan nyky\xc3\xa4\xc3\xa4n tyypillisesti kahteen p\xc3\xa4\xc3\xa4luokkaan: kes\xc3\xa4- ja talvilajeihin.\n_START_SECTION_\nSulanmaan lajit\n_START_PARAGRAPH_\nSulanmaan lajit (offsnow) ovat vasta viimevuosina nousseet valjakkourheilussa tasaveroisiksi lajeiksi perinteisempien talvilajien rinnalle. Aiemmin ne n\xc3\xa4htiin enemm\xc3\xa4nkin harjoittelumuotoina kuin itsen\xc3\xa4isin\xc3\xa4 kilpailulajeina. Kes\xc3\xa4lajien suosio on l\xc3\xa4htenyt keskieuroopan v\xc3\xa4h\xc3\xa4lumisimmilta alueilta ja v\xc3\xa4h\xc3\xa4lumisempien talvien my\xc3\xb6t\xc3\xa4 lajit ovat kasvattaneet suosiotaan my\xc3\xb6s pohjoisempana._NEWLINE_Kes\xc3\xa4lajeissa on kiinnitett\xc3\xa4v\xc3\xa4 erityist\xc3\xa4 huomiota ilman l\xc3\xa4mp\xc3\xb6tilaan. Yli 16 asteen l\xc3\xa4mp\xc3\xb6tilassa kilpailut edellytt\xc3\xa4v\xc3\xa4t erikoisj\xc3\xa4rjestelyj\xc3\xa4 (yleens\xc3\xa4 matkaa lyhennet\xc3\xa4\xc3\xa4n), ja yli 22 asteen l\xc3\xa4mp\xc3\xb6tilassa kilpailuja ei j\xc3\xa4rjestet\xc3\xa4 lainkaan. N\xc3\xa4in ollen kilpailut keskittyv\xc3\xa4t kev\xc3\xa4\xc3\xa4lle ja syksyyn, eiv\xc3\xa4tk\xc3\xa4 niink\xc3\xa4\xc3\xa4n kes\xc3\xa4kuukausille._NEWLINE_Tyypillisesti sulanmaan lajien matkat ovat talvilajeja lyhyempi\xc3\xa4, koska kova alusta rasittaa koirien tassuja enemm\xc3\xa4n.\n_START_SECTION_\nTalvilajit\n_START_PARAGRAPH_\nValjakkourheilu on perinteisesti k\xc3\xa4sitetty juuri talvilajiensa kautta. Talvilajit jakautuvat kahteen muotoon, eli valjakkoajoon (nome style) ja valjakkohiihtoon (nordic style).\n_START_SECTION_\nLajij\xc3\xa4rjest\xc3\xb6t ja kilpaileminen\n_START_PARAGRAPH_\nSuomessa valjakkourheilun kattoj\xc3\xa4rjest\xc3\xb6n\xc3\xa4 toimii valtaosassa lajeista Suomen Valjakkourheilijoiden liitto ry, VUL, sek\xc3\xa4 koirahiihdon osalta my\xc3\xb6s Suomen Palveluskoiraliitto ry, SPKL. Kansainv\xc3\xa4lisesti lajin kattoj\xc3\xa4rjest\xc3\xb6j\xc3\xa4 ovat mm. International Federation of Sleddog Sports (IFSS), European Canicross Fedearation (ECF), sek\xc3\xa4 European Sled Dog Racing Association (ESDRA) sek\xc3\xa4 World Sleddog Association (WSA). Kilpaileminen edellytt\xc3\xa4\xc3\xa4 voimassa olevaa lisenssi\xc3\xa4 ja siihen kuuluvaa vakuutusta.\n_START_SECTION_\nAntidoping valjakkourheilussa\n_START_PARAGRAPH_\nSuomen Valjakkourheilijoiden liiton antidopingohjelma k\xc3\xa4sitt\xc3\xa4\xc3\xa4 ihmisurheilijoiden antidopingohjelman lis\xc3\xa4ksi koirien antidopingohjelman.'